साहेब बीवी और गैंगस्टर रिटर्न्स सही मायनों में सीक्वल है। ‘साहेब बीवी और गैंगस्टर’ की कहानी जहां से खत्म हुई थी, वही से यह शुरू होती है और उन्हीं किरदारों के साथ आगे बढ़ती है। निर्देशक तिग्मांशु धुलिया एक बार फिर उन्हीं तथाकथित राजाओं की दुनिया में ले जाते हैं जो शक्तिहीन हो चुके हैं, लेकिन उनकी फितरत नहीं गई है। अभी भी वे अपने आपको ‍विशिष्ट समझते हैं। जर्जर हो चुकी हवेलियों को अपनी शान समझते हैं, लेकिन ये बात नहीं समझ पाते कि कई बार वे इसी के चलते हंसी के पा‍त्र बन जाते हैं।

अपने दबदबे को बरकरार रखने के लिए इनमें से कइयों ने राजनीति की ओर रूख किया है और चुनाव भी जीते हैं, लेकिन इसका मकसद जनता की सेवा करना कभी नहीं रहा। फिल्म के पिछले भाग में हमने देखा था कि माधवी (माही गिल) अपने साहेब (जिमी शेरगिल) की जगह लेती है और अब एमएलए बन चुकी है। उसके लिए पॉवर हासिल करना महज अय्याशी है और ऑफिस जाने पर उसे छोटी-छोटी बातों का मतलब नहीं समझ आता है।

साहेब अब व्हील चेयर के जरिये घूमते हैं, लेकिन दूसरी शादी करना चाहते हैं। उनका कहना है कि वे दो बीवी अफोर्ड कर सकते हैं और राजा चाहे जितनी शादियां कर सकता है। उनकी एक ही शर्त रहती है कि वे शादी तभी करेंगे जब व्हील चेयर से खुद खड़े हो जाएंगे। प्रिंसेस रंजना (सोहा अली खान) पर उनका दिल आ जाता है। रंजना प्रेम करती है इंद्रजीत सिंह उर्फ राजा भैया (इरफान खान) से।

इंद्रजीत भी शाही खानदान से ताल्लुक रखते हैं, लेकिन अब हालात ये हैं कि उनके भाई को मास्टरी करना पड़ रही है। साहेब के पुरखों ने इंद्रजीत के पुरखों का खात्मा कर दिया था और उनसे बदला लेने के शोले इंद्रजीत के दिल में भड़क रहे हैं। रंजना के पिता (राज बब्बर) इंद्रजीत को इस काम में सपोर्ट करते हैं। इसके बाद शुरू होता है स्वार्थ और षड्यंत्र का खूनी खेल, जिसमें वर्तमान नेताओं और राजनीति पर भी व्यंग्य किया गया है। लेपटॉप का उपयोग नेताजी पोर्न मूवी देखने में करते हैं और ये सीन कमाल का है।

फिल्म के ओपनिंग क्रेडिट्स से ही तिग्मांशु माहौल सेट कर देते हैं। उन्हें किरदारों को पेश करने में महारत हासिल है और यही बात ‘साहेब बीवी और गैंगस्टर रिटर्न्स’ में भी नजर आती है। लालच, ईर्ष्या, प्रेम, वासना, राजनीति, छल, अपराध को उन्होंने पल-पल बदलते किरदारों के जरिये पेश किया है।

फिल्म का ड्रामा बहुत मजबूत है और सबसे बड़ी यह खासियत है कि कैरक्टर्स के मन में क्या चल रहा है इसका अंदाजा लगाना बहुत मुश्किल है। सबके अपने स्वार्थ हैं और उसके हिसाब से उनकी सोच बदलती रहती है।

इस फिल्म के पिछले भाग में भी यही सब था, लिहाजा दूसरे भाग में वो नयापन नजर नहीं आता, लेकिन फिल्म बांध कर रखती है। स्क्रिप्ट में कमियां भी हैं, खासतौर पर इंटरवल के बाद। कुछ सीन कन्फ्यूज करते हैं और फिल्म को लंबा भी खींचा गया है। कुछ ट्रेक अधूरे से लगते हैं और टाइट एडिटिंग की जरूरत महसूस होती है। आइटम सांग की कोई जगह नहीं बनती है और पता नहीं इसे क्यों रखा गया है। लेकिन ये कमियां फिल्म देखने में बाधा नहीं बनती हैं।

फिल्म का अभिनय पक्ष बेहद मजबूत है। साहेब के रूप में जिमी शेरगिल का रौब देखने लायक है और पूरी फिल्म में वे सभी पर भारी पड़ते हैं। अपने पति का प्यार खो चुकी, शराबी, बिगड़ैल और कामुक महिला भूमिका शानदार तरीके से निभाकर माही गिल ने एक बार फिर साबित किया कि वे बेहतरीन अभिनेत्री हैं। सोहा अली एक छुईमुई प्रिंसेस के रूप में अच्छी लगती हैं।

इरफान खान के संवाद बोलने की एक विशिष्ट शैली है और इस फिल्म में भी वे कमाल करते हैं। नेता बने राजीव गुप्ता भी अपनी छाप छोड़ते हैं। फिल्म में ‘हम जी रहे हैं, मकबरा नहीं बने हैं’, ‘मर्द इसलिए ज्यादा गालियां बकते हैं क्योंकि वे रोते कम हैं’ जैसे कई उम्दा संवाद सुनने को मिलते है। योगेश जानी की सिनेमाटोग्राफी फिल्म को एक अलग ही लुक देती है।

साहेब बीवी और गैंगस्टर रिटर्न्स छल-कपट के प्रपंच और दमदार एक्टिंग के कारण देखी जा सकती है।

बैनर :
ब्रांडस्मिथ मोशन पिक्चर्स, वायकॉम 18 मोशन पिक्चर्स

निर्माता :
राहुल मित्रा, तिग्मांशु धुलिया

निर्देशक :
तिग्मांशु धुलिया

संगीत :
संदीप चौटा

कलाकार :
इरफान खान, ‍जिमी शेरगिल, माही गिल, सोहा अली खान, राज बब्बर, मुग्धा गोडसे (
आइटम सांग)
सेंसर सर्टिफिकेट : ए * 2 घंटे 26 मिनट



बेकार, 2-औसत, 3-अच्छी, 4-बहुत अच्छी, 5-अद्भुत